Nissan Skyline GT-R

Nissan Skyline GT-R je japonský športový automobil, ktorý od roku 1969 a s prestávkou medzi rokmi 1973 až 1989 vyrába japonská automobilka Nissan. Jeho základom je model Nissan Skyline.
Prvé modely GT-R sa vyrábali v rokoch 1969 až 1973. Po 16 ročnej prestávke vo výrobe sa začal vyrábať model R32 GT-R v roku 1989. Skyline GT-R (BCBNR33) sa stal prvým sériovým automobilom, ktorý dokázal prejsť okruh Nordschleife pod hranicou 8 minút.
Skyline GT-R sa stal vlajkovou loďou športových automobilov značky Nissan hlavne pre svoje pokrokové technológie ako napríklad systém pohonu všetkých kolies ATTESA-ETS alebo systém riadenia všetkých štyroch kolies Super HICAS.
Skyline GT-R sa nikdy nevyrábal mimo Japonska. Exportoval sa však do Hong Kongu, Austrálie a Nového Zélandu (1991) a tiež do Spojeného kráľovstva (1997). Stal sa populárnym vďaka filmu "Rýchlo a zbesilo 2" alebo tiež sérií hier "Gran Turismo".
V relácii "Top Gear" televízie BBC bol Skyline GT-R menovaný za jediné japonské prispenie v sérií superšportových automobilov, a tiež ho Jeremy Clarkson označil za najlepší automobil na svete.
Prvá generácia (1969-1972).
Prvé Skyliny GT-R boli známe pod interným označením PGC10, pričom sa začali predávať 4. februára 1969. Boli dostupné so 4-dverovou karosériou sedan. Boli vybavené radovým šesťvalcovým motorom S20, ktorá poskytoval výkon 120 kW/160 koní pri 7000 otáčkach za minútu a 177 Nm pri 5600 ot/min. Výkon bol prenášaný na zadné kolesá prostredníctvom 5-rýchlostnej manuálnej prevodovky. V marci 1971 bol Skyline GT-R dostupný s karosériou kupé pod interným označením KPGC10.
Celkovo bolo vyrobených 1945 Skylinov GT-R PGC10 a KPGC10.
Druhá generácia (1973).
Skyline GT-R (KPGC110) bol uvedený v roku 1973 teda rok po svojom odhalení na Tokijskom autosalóne. Bol poháňaný radovým šesťvalcom S20 s objemom 1989 cm³, ktorého výkon sa prednášal na zadné kolesá prostredníctvom 5-rýchlostnej manuálnej prevodovky. Druhá generácia mala okrem kotúčových bŕzd vpredu aj kotúčové brzdy na zadných kolesách.
Nanešťastie nebola druhá generácia úspešná a to hlavne kvôli ropnej kríze v prvej polovici 70. rokov. Celkovo bolo vyrobených 179 kusov a jeho nasledovník prišiel až na konci 80. rokov v podobe Skylinu R32 GT-R v roku 1989.
Tretia generácia (1989-1994).
Po ukončení výroby Skylinu GT-R (KPGC110) v roku 1973 Nissan opäť obnovil svoj model GT-R v roku 1989. V tom čase súťažil v Skupine A so Skylinom GTS-R. Nová generácia GT-R, podvozok E-BNR32 (jednoducho označovaný ako R32) bol navrhnutý na súťaženie v Skupine A.
Jeho nový 2,6-litrový motor a pohon všetkých kolies bol daný do výroby ako R32 Nissan Skyline GT-R. nový motor poskytoval výkon 206 kW/276 koní a 361 Nm krútiaceho momentu pri hmotnosti 1430 kg. Nissan oficiálne začal produkciu v auguste 1989.
Model Skyline GT-R "Nismo" bol uvedený dňa 22. februára 1990, pričom bolo vyrobených 56O kusov. Model Nismo bol dodávaný len vo farbe Gunmetal Grey.
Dňa 19. júla 1991 bol uvedený model N1 pre domáci trh. Vyrobilo sa 228 kusov tohto modelu. Jeho najvýznamnejšou zmenou oproti štandardu bol motor, ktorý bol upravený podľa špecifikácie R32-N1. Automobil bol odľahčený vďaka odstráneniu ABS, klimatizácie, zvukového systému, zadnému stierača, koberca v kufri a výmeny predných svetlometov za ľahšie. Tento model bol dodávaný jedine vo farbe Crystal White. Výsledkom bolo ušetrenie 3O kg hmotnosti na konečných 1400 kg.
Na oslavu úspechov modelu GT-R v skupinách A a N, Nissan uviedol dňa 3. februára 1993 model Skyline GT-R V-Spec ("Victory SPECification"). Model V-Spec mal brzdy Brembo a zlepšený systém ATTESA E-TS rovnako ako 17-palcové disky BBS s pneumatikami rozmerov 225/45 R17.
Nakoniec dňa 14. februára 1994 bol uvedený Skyline GT-R V-Spec II. Zahŕňal len jedinú zmenu a to, že mal širšie pneumatiky rozmerov 245/45 R17. Celková produkcia modelov V-Spec a V-Spec II sa dostala na 1453 resp. 1303 kusov.
Celkovo sa vyrobilo 43 934 kusov modelu Skyline R32 GT-R pričom sa jeho produkcia začala 22. mája 1989.
Štvrtá generácia (R33).
E-BCNR33 (R33) bol uvedený na trh v roku 1995 ako nasledovník modelu R32. Motor v R33 bol takmer identický s motorom v R32. Používal rovnaké turbodúchadlá a rovnakú 5-rýchlostnú manuálnu prevodovku, hoci synchróny boli silnejšie. Základný model R33 GT-R mal hmotnosť 1540 kg.
R33 GT-R bol uvedený v januári 1995 spoločne s modelom V-Spec. Model V-Spec bol o 10 kg ťažší a mal takisto športovejšie pruženie, kvôli ktorému mal aj nižšiu svetlú výšku. Do modelu V-Spec sa montoval inovovaný systém pohonu všetkých kolies ATTESA E-TS Pro spoločne s aktívnym samosvorným diferenciálom. Takisto sa do R33 GT-R montoval nezávislý 4-cestný systém ABS.
V rovnakom čase Nissan uviedol model R33 GT-R V-Spec N1. Tento model bol upravený podobne ako predchodca R32 GT-R V-Spec N1, teda mal ostránenú klimatizáciu, ABS, zadný stierač, zvukový systém a koberec v kufri.
NISMO 400R.
Dňa 3. novembra 1997 bol uvedená špeciálna edícia nazvaná 400R s "R", ktoré znamená "Racing". Kompletný vývoj a návrh urobila firma NISMO. Motor mal 77,7 mm zdvih kľukového hriadeľa, kované 87 mm piesty, upravené ojnice, vačkové hriadele s vyšším zdvihom, upravený olejový systém, väčšie výfukové zvody, a turbodúchadlá s väčšími výstupnými otvormi. NISMO tiež vyrobilo upravený výfuk, dvojlamelovú spojku a systém chladenia plniaceho vzduchu. Takisto boli namontované brzdové doštičky NISMO. Exteriér tiež prešiel zmenami: dostal väčšie blatníky, kryty prahov, nový zadný nárazník, nový predný nárazník s väčšími otvormi a tiež upravenú kapotu a zadné krídlo z uhlíkových vlákien. Disky kolies boli použité Nismo LM-GT1 s rozmermi 18x10". Automobil poskytoval výkon 300 kW/400 koní a 470 Nm krútiaceho momentu. Maximálna rýchlosť bola upravená na 300 km/h, pričom 100 kilometrovú rýchlosť pokoril za 4 sekundy. NISMO pôvodne plánovalo vyrobiť 100 kusov modelu 400R, avšak vyrobilo sa len 44 kvôli ukončeniu výroby modelu R33 GT-R v roku 1998.
Piata generácia (1999-2002).
GT/GF-BNR34 (R34) Auto pre tínedžerov bol predstavený v januári 1999 spoločne s modelom R34 GT-R V-Spec. R34 GT-R bol oproti svojmu predchodcovi skrátený a takisto bol skrátený predný previs. Veko ventilov bolo červenej farby oproti R33 GT-R, ktorý ho mal v čiernej farbe.
Novinkou bol 5,8-palcový multifunkčný LCD displej v strede palubnej dosky, ktorý ukazoval sedem rôznych parametrov, ako napríklad plniaci tlak turbodúchadiel (max. 1,2 bar), teplotu vody a oleja apod. Model GT-R V-Spec mal dve extra parametre, ktoré zobrazoval: teplotu nasávaného vzduchu a výfukových plynov. Takisto sa dal objednať multifunkčný displej Nismo, ktorý navyše ukazoval merač času na kolo, merač preťaženia a mal zvýšené hodnoty meradla tlaku turbodúchadiel na 2 bary.
Podobne ako R33 tak aj R34 GT-R V-Spec bol vybavený systémom ATTESA E-TS Pro s aktívnym samosvorným diferenciálom, avšak štandardný model R34 GT-R bol vybavený mechanickým diferenciálom.
V októbri 2000 uviedol Nissan verziu V-Spec II, ktorá nahradila verziu V-Spec. V-Spec II mal pevnejšie pruženie a väčšie zadné brzdové kotúče. Takisto bol vybavený kapotou z uhlíkových vlákien s nasávacími otvormi. Verzie V-Spec II mali tiež stredovú konzolu z irídia a pedále z hliníka.
Vo februári 2002 vyrobil poslednú sériu R34 GT-R nazvanú Skyline GT-R V-spec II Nür a Skyline GT-R M-spec Nür. Nür bol pomenovaný po známom nemeckom pretekárskom okruhu Nürburgring, kde bol Skyline vyvíjaný. Celkovo bolo vyrobených 1000 Skylinov R34 GT-R Nür, 750 V-Spec II Nür a 250 M-Spec Nür. Model Nür mal vylepšený motor RB26DETT na základe pretekárskeho motora verzie N1. Štandardné turbodúchadlá boli vymenené za väčšie, pričom sa jemne zvýšil plniaci tlak a keramické lopatky boli vymenené za oceľové. Kvôli japonským cestným zákonom bol automobil predávaný s výkonom 206 kW/276 koní, avšak keď vyšiel z továrne mal výkon 246 kW/330 koní.